सांसद के आश्वासन पर खत्म हुआ किसानों का धरना
मनावर | भारतीय किसान संघ का अपनी विभिन्न मांगों को लेकर 27 फरवरी से चल रहा धरना-प्रदर्शन मंगलवार को समाप्त हो गया। मंगलवार को सांसद सावित्री ठाकुर किसान संघ के धरना आंदोलन स्थल पर पहुंची। किसानों की मांगों को सुन कर आश्वस्त किया कि वे उनकी मांगों को पूरा करने के लिए प्रयास करेंगी। इस दौरान भाकिसं प्रदेश उपाध्यक्ष चंद्रवल्लभ शर्मा, जिलाध्यक्ष गोपाल बर्फा, सांसद प्रतिनिधि देवराम पाटीदार, पूर्व भाजपा ग्रामीण मंडल अध्यक्ष महेंद्र परिहार उपस्थित थे। सांसद ठाकुर ने विपणन संघ के अधिकारियों से चर्चा कर अरहर खरीदी 8 मार्च से प्रारंभ होने की घोषणा की तथा मक्का एवं गेहूं खरीदी केंद्र प्रारंभ किए जाने के लिए कलेक्टर धार व मुख्यमंत्री को पत्र लिखने की बात कही। ओंकारेश्वर बांध में 196 मीटर पानी भरने के संदर्भ में प्रधानमंत्री एवं मुख्यमंत्री से मिलकर चर्चा कर पूर्ण रूप से बांध में जल स्टोरेज करवाने की मांग करेंगी। इस अवसर पर रामदास पाटीदार, ओंकार मुकाती, मंशाराम पाटीदार, जलाल भाई खंडलाई आदि मौजूद थे।
hin_Deva hin_Deva